હું અવાક થઈ ગયો. અંતઘડી નજીક જણાવા લાગી હશે ત્યારે પોતે જેનીતેની સાથે જૂઠ્ઠાણું ચલાવ્યું તેનો ખુલાસો કરવા માટે ધીરુભાઈ મને મળવા ઈચ્છતા હતા ? જે હોય તે, પણ એ છૂપા રુસ્તમ નીકળ્યા. પોતે સાવ એકલા જ છે એની કોઈને જાણ થવા ન દીધી. હું એમના નિશ્ચેત ચહેરા સામે જોઈ રહ્યો. પંખા હેઠળ એમના વિખરાયેલા સફેદ વાળ ઊડતા હતા સહેજ. હું મૃતદેહની નિકટ સરક્યો. મને લાગ્યું કે ધીરુભાઈ મલકી રહ્યા છે : ‘કાં કિમ રિયું, પ્રભુ ?’ હમણાં જ એમનો લટકતો હાથ તાળી લેવા માટે લંબાશે એવો વિચાર આવી ગયો ત્યાં જ એક કર્મચારીએ એમના પાર્થિવ શરીર પર સફેદ કપડું ઓઢાડી દીધું.